De første spillere på det nye, alternative landshold er blevet identificeret.

Det drejer sig om to spillere fra Avarta, der spiller i den danske 2. division.

Den ene er målmand Morten Bank - det har fodboldklubben bekræftet over for B.T.

Den anden er Christian Offenberg, som DR i første omgang havde sat navn på.

Landsholdskonflikten Landsholdskonflikten mellem DBU og de danske fodboldstjerner buldrer derudad. Er du forvirret over, hvad det hele går ud på? Så læs disse fem punkter: Spillerne og DBU har siden januar forhandlet om en ny landsholdsaftale. Uden resultat. Den største uenighed handler om de såkaldte 'kommercielle interesser'. DBU ønsker en aftale, hvor landsholdsspillerne plejer fodboldunionens kommercielle interesser - eksempelvis sponsoratet med Hummel - så længe de er i landsholdslejren. Men spillerne ønsker at også pleje deres egne interesser - eksempelvis Christian Eriksens individuelle sponsorat med Nike - under landsholdssamlingerne. Derudover er der uenighed om arbejdsgiver- og arbejdstager-problematikken. Spillerne ønsker en arbejdsskadeforsikring, som gælder på landsholdet. DBU mener, at det ville gøre forbundet til arbejdsgivere, hvilket kan gøre spillerne berettigede til barsel, feriepenge m.m. DBU mener, at de er kommet landsholdsspillerne i møde på mange andre punkter. Blandt andet har unionen tilbudt spillerne privatfly hjem fra landskampe - samt tilknytning af en kok, der følger landsholdet både på ude- og hjemmebane. Spillerne mener derimod, at det er unfair, at de skal afgive nogle af deres sponsorrettigheder, da det er deres stærke præstationer - bl.a. ved VM - der tiltrækker sponsorer til DBU. Konflikten betød, at Danmark spillede med amatører mod Slovakiet. DBU udelukkede landsholdsstjernene til testkampen mod Slovakiet i starten af september som følge af uenighederne. I stedet spillede en række amatører fra 2. Division og Danmarksserien landskampen, som blev tabt med 3-0. Efterfølgende blev en midlertidig aftale indgået før Nations League-opgøret mod Wales. Dermed kunne Simon Kjær og co. stille op til Wales-kampen, og DBU undgik dermed sanktioner og bøder fra Uefa. Nu har parterne givet hinanden frem til den 30. september til at finde en permanent løsning. Næste landskamp er mod Irland i Nations League den 13. oktober.

Avarta-duoen er altså med i den 23-mands trup, der onsdag skal møde Slovakiet i en testkamp. 30-årige Christian Offenberg er aktuel topscorer i 2. division med fem mål efter de første seks kampe. Ifølge B.T.s oplysninger er Morten Bank tiltænkt en rolle som reservemålmand.

»Klubben vælger at støtte op om spillernes beslutning om at spille med i landskampen, fordi de gør det for dansk fodbold. Hvis Danmark ikke deltager i kampene, kan vi få sanktioner, som betyder, at vi ikke kommer med i slutrunden,« siger Benny Nielsen, der er sportschef i Avarta, til DR.

TV2 Fyn skriver desuden, at også fem spillere fra den fynske 2. divisionsklub Tarup-Paarup ifølge mediets oplysninger er med på det alternative landshold. Her har klubben dog ikke bekræftet oplysningerne, ligesom der ikke er navne på dem.

»Vi har talt om det blandt spillerne og er blevet enige om, at det er op til folk selv at vælge,« siger Tarup Paarup-anfører Rasmus Nørgaard til TV2 Fyn.

En bus holder ved DBU's Fodboldens Hus i Brøndby tirsdag den 4. september 2018. . (Foto: Claus Bech/Ritzau Scanpix) Foto: Claus Bech Vis mere En bus holder ved DBU's Fodboldens Hus i Brøndby tirsdag den 4. september 2018. . (Foto: Claus Bech/Ritzau Scanpix) Foto: Claus Bech

Navngivningen af de første spillere på det alternative landshold kommer, efter at det tidligere i dag så ud til at være en realitet, at DBU havde formået at samle de 23 spillere, der skal erstatte de 'rigtige' landsholdsspillere, der ikke er til rådighed på grund af den verserende lønkonflikt mellem DBU og landsholdsspillerne.

I samme ombæring kunne B.T. afsløre, at flere spillere fra det danske futsal-landshold var i spil til en plads i truppen. Siden har B.T. så kunnet fortælle, at assistenttræneren på futsal-landsholdet har trukket sig med øjeblikkelig virkning.

Efter at forhandlingerne mellem DBU og landsholdsspillernes organisation, Spillerforeningen, brød sammen søndag, har fodboldforbundet siden ledt efter interesserede spillere i Superligaen, 1. division og 2. division.